Australië vind Indiese variant onder nuwe infeksies | Netwerk24
04 Junie 2021 16:19
Die owerhede in die Australiese staat Victoria het Vrydag gesê die Delta-variant van die koronavirus, wat die eerste keer in Indië waargeneem is, is deur middel van genoomstudies nou vir die eerste keer onder infeksies in die jongste uitbreking van die virus in Melbourne gevind.
Tot dusver is daar twee gevalle in Victoria van die sogenaamde Delta-variant, dié variant wat 'n rampspoedige vlaag van infeksies in Indië veroorsaak het.
"Dit is kommerwekkend dat dit nie aan ander gevalle verbind kan word nie, maar ons is op die spoor van daardie primêre kontakte . . . en ons ondersoek die oorsprong daarvan," sê Brett Sutton, Victoria se hoofgesondheidsbeampte.
Gesondheidswerkers is op 28 Mei besig met toetse vir die koronavirus by 'n deurrytoetssentrum op die eerste dag van 'n inperking van sewe dae in Melbourne, Victoria, te midde van pogings deur die staat om infeksies te beperk. Foto: Reuters/Sandra Sanders
Victoria, Australië se tweede digs bevolkte staat, sukkel sedert 24 Mei om die jongste uitbreking van 65 gevalle in toom te hou ná meer as drie maande van geen gevalle nie. Mense se bewegings is streng ingeperk en groot dele van die ekonomie is gesluit.
Die regering het al die nuwe gevalle aan 'n enkele reisiger verbind wat uit kwarantyn gekom het met 'n negatiewe toetsuitslag.
Melbourne is tans in sy tweede week van 'n streng inperking nadat dit met nog 'n week tot 10 Junie verleng is, maar sommige inperkings is vanaf Donderdagaand elders in die staat verslap.
Die owerhede het die verlenging van die streng inperkings in Melbourne aan die Kappa-variant toegeskryf, wat ook in Indië waargeneem is en wat die owerhede as 'n hoogs aansteeklike variant beskryf, ofskoon nuwe gevalle vir agt agtereenvolgende dae in die enkelsyfers gebly het.
Vier nuwe gevalle wat plaaslik opgedoen is, is Vrydag aangemeld teenoor drie die dag tevore.
Blitsinperkings, beperkings op streeksgrense en streng reëls ten opsigte van sosiale afstand het Australië grootliks gehelp om vorige uitbrekings te beperk en om sy Covid-19-syfers betreklik laag te hou met net meer as 30 100 gevalle en 910 sterftes.
Meer as 4,6 miljoen entstofdosisse was teen Woensdag reeds in Australië – wat 'n volwasse bevolking van sowat 20 miljoen mense het – toegedien. – Reuters